	Α′ ΣΥΛΛΟΓΟΣ  ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ
“ΡΗΓΑΣ ΦΕΡΑΙΟΣ”
ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533
[image: image1.jpg]


                      e-mail: info@rigasfereospeiraias.gr      http://www.rfp.gr


            ΠΕΙΡΑΙΑΣ 12/07/2026, Α.Π.: 79
ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ

Όχι στην αντιδραστική αναθεώρηση του Συντάγματος!
Συμμετέχουμε στην απεργιακή κινητοποίηση των εργαζόμενων του δημοσίου Τρίτη 14 Ιουλίου, Προπύλαια, 12:00
Από τον Φεβρουάριο του 2026, η κυβέρνηση της ΝΔ διά στόματος του πρωθυπουργού έχει κάνει ξεκάθαρο ότι προωθεί συνταγματική αναθεώρηση σε αντιδραστική κατεύθυνση με κεντρικά ζητήματα την άρση της μονιμότητας των εργαζομένων στο δημόσιο, την κατάργηση του άρθρου 16 και τον συνταγματικό κόφτη στις κοινωνικές δαπάνες. Μέσα στον Αύγουστο, οι προτάσεις της συνταγματικής αναθεώρησης θα έρθουν για ψήφιση στη βουλή. Αν ψηφιστούν τότε η επόμενη βουλή είναι αναθεωρητική και θα κληθεί να ψηφίσει τις συγκεκριμένες αντιδραστικές αλλαγές στο Σύνταγμα με αυξημένη ή μη πλειοψηφία. 

Το αντιδραστικό σχέδιο της κυβέρνησης αποτυπώνεται κυρίως σε τρία σημεία:

- την άρση της μονιμότητας (άρθρο 103) μέσα από τη συνταγματική κατοχύρωση της αξιολόγησης για να ανοίξουν τον δρόμο στις απολύσεις των εργαζομένων στο δημόσιο και να δημιουργήσουν έναν μόνιμο μηχανισμό πειθάρχησης και υποταγής στις εκάστοτε κυβερνητικές πολιτικές. 

- την αναθεώρηση του άρθρου 16 και την κατάργηση της αποκλειστικά δημόσιας και δωρεάν τριτοβάθμιας εκπαίδευσης, για να βγουν από τη μέση όλα τα θεσμικά εμπόδια για την πλήρη επικράτηση της εμπορευματοποίησής της, για να γίνει συνολικά η Ανώτατη Εκπαίδευση ακόμα πιο ακριβή και απρόσιτη για τα παιδιά της λαϊκής οικογένειας.

- την ενσωμάτωση στο Σύνταγμα του λεγόμενου «χρυσού δημοσιονομικού κανόνα» (άρθρο 79) δηλ. συνταγματική απαγόρευση ψήφισης νόμων που αυξάνουν τις κοινωνικές δαπάνες (για υγεία, παιδεία, συντάξεις, στέγη κ.ά.) πάνω από προκαθορισμένα όρια. Με τον τρόπο αυτό οι δίκαιες διεκδικήσεις μας για αύξηση της χρηματοδότησης στην Παιδεία, την Υγεία και την Πρόνοια, για ουσιαστικά μέτρα ενάντια στην ακρίβεια, για επαναφορά του 13ου και 14ου μισθού, για μόνιμη και σταθερή δουλειά με δικαιώματα, θα βαφτίζονται «μη δημοσιονομικά βιώσιμες» και θα πετιούνται έξω από το συνταγματικό πλαίσιο. 
Με τις αντιδραστικές αυτές αλλαγές επιδιώκουν ουσιαστικά ένα Δημόσιο κομματικά ελεγχόμενο, ανοιχτό στους μεγαλοεπιχειρηματίες και κλειστό στις λαϊκές ανάγκες, ένα δημόσιο κομμένο και ραμμένο στα μέτρα της αγοράς, που ευνοεί τα μεγάλα επιχειρηματικά συμφέροντα εις βάρος της κοινωνίας. 
Επιδιώκουν οι ανάγκες του λαού να θεωρούνται «κόστος» και «δημοσιονομικός κίνδυνος», την ώρα που θα ματώνουμε για να βγαίνουν τα δυσθεώρητα πλεονάσματα, οι φοροαπαλλαγές του κεφαλαίου, οι ΝΑΤΟικές δαπάνες και η συμμετοχή της χώρας στους βάρβαρους πολέμους. 
Επιδιώκουν εργαζόμενους στο δημόσιο χωρίς εργασιακά δικαιώματα και αξιοπρέπεια, υποταγμένους σε αυταρχικούς προϊσταμένους και φιμωμένους κάτω από την απειλή μιας τιμωρητικής αξιολόγησης. 
Όσοι αντιδρούν στους κυβερνητικούς αντιλαϊκούς στόχους, στο ξεπούλημα των δημοσίων οργανισμών, στην ιδιωτικοποίηση των δημόσιων υπηρεσιών, στην υποστελέχωση και υποχρηματοδότησή τους κ.λπ., καθώς και στην αξιολόγηση που τους υπηρετεί, θα βρίσκονται αντιμέτωποι με την απειλή της απόλυσης. Αυτό επιβεβαιώνει ήδη η πείρα μας. Για την κυβέρνηση «ανεπαρκείς» είναι όσοι σηκώνουν κεφάλι, όσοι αντιστέκονται, όσοι διεκδικούν. Είναι οι εκπαιδευτικοί που διώκονται γιατί στάθηκαν στο πλευρό των μαθητών τους. Είναι οι υπάλληλοι που αποκαλύπτουν σκάνδαλα και διώκονται, την ώρα που όσοι τα συγκαλύπτουν μένουν στο απυρόβλητο ή και επιβραβεύονται.
Ούτε κουβέντα για άρση της μονιμότητας. Μόνιμη και σταθερή εργασία για όλον τον κόσμο της εργασίας. Μονιμοποίηση όλων των αναπληρωτών/τριών και των συμβασιούχων στο Δημόσιο. 
Δίνουμε μια πρώτη μαζική, μαχητική απάντηση με τη στήριξη της πανελλαδικής απεργιακής κινητοποίησης στο δημόσιο στις 14 του Ιούλη.
Καλούμε σε μαζική συμμετοχή στη συγκέντρωση στα Προπύλαια, 12:00

